**Juha Sten** (s. 23. joulukuuta 1983 Turku) on suomalainen koripallovalmentaja ja kilpauransa päättänyt koripalloilija, pelipaikaltaan takamies.

Sten pelasi ammattilaisena Turun NMKY:ssä, Aura Basketissa, Mitteldeutscher BC:ssä, Lappeenrannan NMKY:ssä, Solna Vikingsissä, Kouvoissa, CB Peñas Huescassa ja Joensuun Katajassa. Suomen maajoukkuetta hän edusti vuosina 2005–2009. Sten valittiin kahdesti Korisliigan vuoden puolustuspelaajaksi ja kertaalleen Basketliganin vuoden puolustuspelaajaksi. Hän lopetti pelaajauransa terveysongelmien vuoksi kesällä 2012.

Kaudella 2018–2019 Sten toimii Joensuun Katajan päävalmentajana.

Pelaajaura
----------

Sten pelasi ensimmäiset miesten koripallo-ottelunsa kasvattajaseurassaan Turun NMKY:ssä. Hän oli ratkaisevassa roolissa, kun seura nousi koripallon I-divisioonaan kevään 2002 karsintapeleistä. Seuraavasta kaudesta 2002–2003 tuli Stenille siten ensimmäinen aikuisten kansallisissa sarjoissa, kun hän jatkoi pelaamista nousijajoukkueessa. Hänet palkittiin vuoden I-divisioonapelaajan tittelillä heti ensimmäisenä divisioonakautenaan. Kaudeksi 2003–2004 Turun NMKY:n ja Kaarinan Uran edustusjoukkueet yhdistyivät Aura Basketiksi, jossa Sten jatkoi koripalloilijan uraansa. Hän oli yksi joukkueensa runkopelaajista, kun seura nousi kauden päätteeksi suoraan miesten pääsarjaan, silloiseen Sparliigaan. Sten voitti I-divisioonan riistotilaston molempina divisioonakausinaan 2002–2003 ja 2003–2004.

Kaudella 2004–2005 Sten pelasi ensimmäisen kautensa Sparliigassa nousijajoukkue Aura Basketissa. Hänen johdollaan Aura Basket sijoittui historiansa ensimmäisellä liigakaudellaan runkosarjassa kolmanneksi. Sten voitti sarjan riistotilaston ylivoimaisesti 3,73 riiston keskiarvollaan. Hänet valittiin tulokaskaudellaan sekä 
Sparliigan vuoden tulokkaaksi että vuoden puolustuspelaajaksi. Lisäksi Suomen Koripalloliitto valitsi hänet kuukauden pelaajaksi tammikuussa 2005. Hänen henkilökohtainen piste-ennätyksensä, 27 pistettä, syntyi 19. tammikuuta 2005 pelatussa ottelussa KTP-Basketia vastaan.

Sten aloitti kansainvälisen uransa Saksan kakkosbundesliigasta, jonne hän siirtyi kausiksi 2005–2006 ja 2006–2007 Mitteldeutscher BC:n riveihin. Sten kirjautti ensimmäisen kauden keskiarvoikseen 12,1 pistettä, 3,4 koriin johtanutta syöttöä sekä 3,1 riistoa pelaamissaan 30 ottelussa. Stenin toinen kausi Saksassa jäi loukkaantumisten takia puolinaiseksi. Mitteldeutscherin päävalmentajana toimi Stenin molemmilla kausilla suomalainen Ari Tammivaara.

Sten teki paluun Suomeen kaudeksi 2007–2008 Korisliigaa ja EuroChallengea pelanneen Lappeenrannan NMKY:n riveihin. Hän sijoittui Korisliigan runkosarjassa koriin johtaneiden syöttöjen tilastossa kolmanneksi 4,4 syötön keskiarvolla ja riistotilastossa toiseksi 2,9 riiston keskiarvolla. Pudotuspeleissä hän oli liigan paras pallonriistäjä 3,1 riiston keskiarvolla. Lappeenrannan NMKY voitti kauden aikana Suomen cupin ja SM-pronssia. Sten valittiin lisäksi toista kertaa urallaan Korisliigan vuoden puolustuspelaajaksi.

Kaudeksi 2008–2009 Sten teki Basketliganissa pelanneen Solna Vikingsin kanssa yksivuotisen sopimuksen. Hän johdatti joukkueensa aina finaaleihin saakka, joissa Solna hävisi Sundsvall Dragonsille niukasti otteluvoitoin 4–3. Sten nimettiin myös sarjan parhaaksi puolustuspelaajaksi.

Kaudeksi 2009–2010 Sten teki Kouvojen kanssa sopimuksen. Hänen alkuperäinen tarkoituksensa oli kuitenkin jatkaa pelaamista ulkomailla, mutta koska sopivaa tarjousta ei tullut, siirtyi Sten Kouvoihin. Sopimuksessa oli myös pykälä, jolla siirto ulkomaille onnistui elokuun loppuun saakka. Elokuun puolivälissä Sten siirtyikin Espanjan kolmosliigassa pelaavan CB Peñas Huescan riveihin. Hän edusti seuraa kauden 2009–2010 ajan, mutta kärsi loppukauden aikana akillesjännevaivoista, joiden takia kausi jäi hieman vajaaksi. Toukokuussa 2010 Sten siirtyi Joensuun Katajaan.

Sten pelasi viimeisen pääsarjaottelunsa 27. marraskuuta 2011. Hän sairastui ylirasitustilaan, ja samana talvena hänellä diagnosoitiin sydänlihastulehdus. Sten lopetti pelaajauransa kesäkuussa 2012 muttei sulkenut pois paluun mahdollisuutta.

Valmennusura
------------

Kesäkuussa 2012 Sten siirtyi kaksivuotisella sopimuksella LrNMKY:n valmennusjohtoon. Hän toimi joukkueen päävalmentajana I-divisioona A:ssa kaudella 2014–2015. Kesäkuussa 2015 jyväskyläläinen I-divisioona A:ssa pelannut HoNsU ilmoitti Stenin palaavan pelikentille joukkueessaan kolmen vuoden tauon jälkeen, mutta hänelle ei kirjattu otteluita HoNsUssa.

Kaudella 2015–2016 Sten toimi HoNsUssa A-poikien valmentajana ja Suomen alle 20-vuotiaiden maajoukkueen apuvalmentajana. Huhtikuussa 2016 Sten teki alueellisessa II-divisioonassa pelanneen Äänekosken Huiman kanssa 2+2-vuotisen sopimuksen päävalmentajuudesta. Sten työskentelee myös opettajana Suolahdessa.

Toukokuussa 2018 Sten teki kaksivuotisen sopimuksen Joensuun Katajan päävalmentajana toimimisesta.

Saavutukset
-----------

### Henkilökohtaiset saavutukset

* 2x Korisliigan vuoden puolustuspelaaja 2005 ja 2008
* Sparliigan vuoden tulokas 2005
* Vuoden I-divisioonapelaaja 2003
* Korisliigan kuukauden pelaaja tammikuussa 2005

### Joukkuesaavutukset

* SM-hopeaa 2011 ja 2012
	+ SM-pronssia 2008
* Suomen Cupin voitto 2007, 2010 ja 2011
* Basketliganin vuoden puolustuspelaaja 2009
* Basketliganin hopeaa 2009

Muuta
-----

Hänen isänsä, Tapio Sten on entinen maajoukkuekoripalloilija ja koripallon SM-sarjan korikuningas kaudelta 1979–1980. Juhan sisaret Tiina ja Minna Sten pelaavat myös koripalloa ammattilaistasolla. Tiina Sten pelasi kaudella 2010–2011 Panionisin joukkueessa Kreikan liigaa ja Minna Sten pelasi koripallon naisten SM-sarjaa Forssan Alun riveissä.

Sten työskentelee myös opettajana Telakkakadun koulussa.

Lähteet
-------

* Juha Sten[vanhentunut linkki] Suomen Koripalloliitto
* Maajoukkuetilastot (Arkistoitu – Internet Archive) Suomen Koripalloliitto

### Viitteet

1. 1 2
2. ↑  Juha Sten (Finland) FIBA. Viitattu 26.2.2009. (englanniksi)
3. 1 2  Sten valmentamaan Kataja Basketia.  *Turun Sanomat*, 24.5.2018, s. 27.
4. ↑  Turun ja Helsingin NMKY:t I divisioonaan  15.4.2002. Suomen Koripalloliitto. Viitattu 28.12.2007.
5. ↑  Petri Virtanen ja Minna Myllylä vuoden pelaajat  9.5.2003. Suomen Koripalloliitto. Viitattu 28.12.2007.
6. ↑  SM-Korikseen noussut Aura Basket on solminut jatkosopimuksia  29.3.2004. Suomen Koripalloliitto. Viitattu 28.12.2007.
7. ↑  Juha Sten jatkaa Aura Basketissa  14.4.2005. Suomen Koripalloliitto. Viitattu 2.1.2007.
8. ↑  Pasi Riihelä ja Reetta Ojala koriskauden parhaat  13.5.2005. Suomen Koripalloliitto. Viitattu 2.1.2007.
9. ↑  Juha Sten jatkosopimukseen Mitteldeucher BC:n kanssa  5.6.2006. Suomen Koripalloliitto. Viitattu 8.1.2007.
10. ↑  Lappeenranta puolusti itselleen pronssia  19.4.2008. Suomen Koripalloliitto. Viitattu 12.5.2008.
11. ↑  Petteri Koponen äänestettiin Korisliigan vuoden pelaajaksi  7.5.2008. Suomen Koripalloliitto. Viitattu 12.5.2008.
12. ↑  Juha Sten siirtyy Ruotsin mestari Solnaan  26.6.2008. Yleisradio. Viitattu 7.9.2008.
13. ↑  Aki Ulanderin Sundsvall juhlii Ruotsin mestaruutta  6.5.2009. Suomen Koripalloliitto. Viitattu 1.8.2009.
14. ↑  Juha Sten Ruotsin vuoden puolustuspelaaja  23.4.2009. Yleisradio. Viitattu 1.8.2009.
15. ↑  Kouvot ja Juha Sten sopimukseen  6.8.2009. Kouvot. Viitattu 6.8.2009. [vanhentunut linkki]
16. ↑  Maajoukkueen Juha Sten Espanjan parketeille  18.8.2009. Yleisradio. Viitattu 18.8.2009.
17. ↑  Toijala päävalmentajaksi, Sten ja Kanervo myös Katajaan  5.5.2010. Suomen Koripalloliitto. Viitattu 7.6.2011.
18. ↑  Karjalainen: Ylirasitustila lopetti takamiehen uran toistaiseksi  6.6.2012. YLE Urheilu. Viitattu 9.6.2011.
19. ↑
20. ↑
21. ↑   (Arkistoitu – Internet Archive)

  


|  |  |  |
| --- | --- | --- |
| Edeltäjä:**Tom GustafssonIlkka Vuori** | **Korisliigan vuoden puolustuspelaaja**2004–20052007–2008 | Seuraaja:**Timo HeinonenVesa Mäkäläinen** |

|  |  |  |
| --- | --- | --- |
| Edeltäjä:**Roni Leimu** | **Korisliigan vuoden tulokas**2004–2005 | Seuraaja:**Vesa Mäkäläinen** |

|  |  |  |
| --- | --- | --- |
| Edeltäjä:**Ville Tuominen** | **Vuoden I-divisioonapelaaja**2002–2003 | Seuraaja:**Juuso Pöyhönen** |